UPUTSTVO ZA MONTAŽU, UPOTREBU I ODRŽAVANJE SAKUPLJAČA ULJA

1. NAMJENA
Uputstvo za montažu, upotrebu i održavanje sakupljača mineralnih ulja daje detaljne napomene za kvalitetnu montažu, pravilnu upotrebu i održavanje sakupljača ulja.

2. ODGOVORNOST
Za pravilnu primjenu procesa izrade i ugradnje odgovorni su svi učesnici. Za kontrolu pravilnosti ugradnje i kontrolu upotrebe materijala i radnih sredstava odgovoran je rukovodilac gradilišta i nadzorni organ u fazi izgradnje, a vlasnik u fazi korišćenja.

3. ISKOP, PRIPREMA I IZRADA TEMELJA SAKUPLJAČA ULJA
Pri izvođenju građevinskih radova neophodno je pridržavati se svih propisa i Zakona o građenju, kao i projektnih načela.
Građevinska jama mora biti pripremljenja tako da je u nju moguće stručno i sigurno ugraditi sakupljač ulja odgovarajuće veličine (projektovanog protoka). Da ne bi dolazilo do slijeganja sakupljača ulja, dno građevinske jame mora se pripremiti do 95% zbijenosti po Proktoru ili izvesti temelje od betona MB25, minimalne debljine 15 cm. Na osnovu dosadašnjeg iskustva, predlažemo minimalnu širinu jame: ukupna širina betonske cijevi + 100 cm, ili po 50 cm sa svake strane sakupljača ulja. Ovu širinu predlažemo zbog upotrebe sredstava za sabijanje zasipnog materijala uz sakupljač ulja. Preporuka za sredstvo za sabijanje je vibro-ploča.

4. MONTAŽA
Sakupljač ulja se montira što je moguće bliže izvoru otpadnih voda. Pristup mora biti omogućen, zbog čišćenja i održavanja. Dimenzije, tj. kapacitet sakupljača ulja izrađuje se u zavisnosti od vrste i kapaciteta protoka otpadnih voda koje treba prečistiti, u skladu sa standardom EN 858-2. 



